**Nagovor predsednika Državnega sveta Mitja Bervarja na posvetu ob svetovnem dnevu pravice vedeti »Informacije javnega značaja v službi kvalitete življenja«**

(Državni svet, 28. 9. 2015)

Spoštovani udeleženke in udeleženci današnjega posveta, cenjena Informacijska pooblaščenka gospa Mojca Prelesnik, spoštovana varuhinja človekovih pravic gospa Vlasta Nussdorfer, spoštovani državni svetnik g. Bojan Kontič, spoštovani predsednik KPK komisije g. Boris Štefanec, spoštovani strokovnjaki iz univerzitetne sfere in visoki predstavniki javnih institucij, predstavniki računskega sodišča, predstavniki nevladnih organizacij in civilne družbe,

dovolite mi, da vas vse skupaj lepo pozdravim v dvorani Državnega sveta, drugega doma našega parlamenta!

V Državnem svetu smo se z veseljem odzvali na pobudo o sodelovanju pri organizaciji današnjega posveta. Tudi zato, ker želimo z javno razpravo prispevati k večjemu zavedanju politike in širše javnosti o pomenu dostopa do informacij, kot ključnega mehanizma za zagotavljanje transparentnosti političnega odločanja in legitimnosti oblasti.

Pri tem pa se moramo zavedati, da imajo zelo pomembno in odgovorno vlogo tudi mediji, ki v informacijskem procesu nastopajo kot posredniki med državljani in oblastjo.

Svoboden dostop do informacij javnega značaja je v odprtih demokratičnih političnih sistemih že dolga desetletja uveljavljeno načelo in je tudi svojevrsten kriterij določanja stopnje razvitosti sodobnih demokracij. Le ozaveščeni in pravilno obveščeni državljani lahko nadzirajo izvrševanje oblasti in sodelujejo pri upravljanju javnih zadev.

Vsi organi javnega sektorja si moramo prizadevati za transparentnost ter proaktivno posredovanje informacij. Polno uresničevanje človekovih pravic je mogoče le na podlagi čim večje informiranosti državljanov. Samo od informiranega državljana lahko pričakujemo, da bo kritičen in obenem odgovoren – da bo aktiven državljan.

Spoštovani gospe in gospodje,

tema dostopnosti informacij javnega značaja zbuja veliko zanimanje v slovenskem javnem prostoru in, kot že v vabilu ugotavlja informacijska pooblaščenka, nas na področju »pravice vedeti« v prihodnje čaka še zelo veliko izzivov.

Seveda so za državljane posebej pomembne tiste informacije, ki neposredno vplivajo na kvaliteto življenja, kot je to področje javnega zdravja, pitne vode, varstva okolja, varstva potrošnikov ipd. Zelo pomembno je prisluhniti konkretnim težavam, s katerimi se zainteresirani posamezniki in organizacije srečujejo pri pridobivanju in posredovanju informacij, predvsem pa pogumno poiskati načine za njihovo odpravo.

Verjamem, da bomo v današnji razpravi slišali marsikateri dragocen napotek za spremembo zakonodaje. Čas je, da preidemo od besed k dejanjem.

Dovolite mi, da ob koncu v imenu Državnega sveta in v svojem imenu čestitam letošnjim prejemnikom priznanja »Ambasador transparentnosti« za dobro prakso na področju dostopa do informacij javnega značaja, vsem prisotnim pa želim prijetno strokovno druženje.

Hvala za besedo.